**Dopravný podnik Bratislava, akciová spoločnosť**

ako Objednávateľ

a

**[doplniť]**

ako Poskytovateľa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **RÁMCOVÁ ZMLUVA O POSKYTOVANÍ SLUŽBY**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2024

TÁTO RÁMCOVÁ ZMLUVA O POSKYTOVANÍ SLUŽBY (ďalej len „**Zmluva**“) je uzatvorená nižšie uvedeného dňa medzi:

1. **Dopravný podnik Bratislava, akciová spoločnosť**, spoločnosť založená a existujúca podľa práva Slovenskej republiky, so sídlom Olejkárska 1, 814 52 Bratislava, IČO: 00 492 736, zapísaná v Obchodnom registri Mestského súdu Bratislava III, oddiel: Sa, vložka číslo: 607/B, DIČ: 2020298786, IČ DPH: SK2020298786, bankové spojenie: VÚB, a.s., číslo účtu: 48009012/0200, IBAN: SK98 0200 0000 0000 4800 9012, BIC (SWIFT): SUBASKBX, štatutárny orgán: [doplniť] a [doplniť], kontaktná osoba pre technické veci: Branislav Sládek, telefón: +421 (0)2 5950 2540, e-mail: sladek.branislav@dpb.sk, kontaktná osoba pre zmluvné veci: Mgr. Eva Krokker Boleková, telefón: +421 (0)2 5950 1129, e-mail: krokkerbolekova.eva@dpb.sk (ďalej len „**Objednávateľ**”) na jednej strane; a
2. **[doplniť],** spoločnosť založená a existujúca podľa práva [doplniť], so sídlom [doplniť], IČO: [doplniť], zapísaná v Obchodnom registri [doplniť], oddiel: [doplniť], vložka číslo: [doplniť], DIČ: [doplniť], IČ DPH: [doplniť], bankové spojenie: [doplniť], číslo účtu: [doplniť], IBAN: [doplniť], BIC (SWIFT): [doplniť], štatutárny orgán: [doplniť], konateľ, kontaktná osoba pre technické veci: [doplniť], telefón: [doplniť], e-mail: [doplniť], kontaktná osoba pre zmluvné veci: [doplniť], telefón: [doplniť], e-mail: [doplniť] (ďalej len „**Poskytovateľ**”) na druhej strane.

**Vzhľadom k tomu, že:**

1. Objednávateľ má záujem o poskytnutie pravidelných servisných služieb a opráv zariadení samoobslužného autorizovaného systému výdaja pohonných hmôt Fuelomat na čerpacích staniciach a vozidlách Objednávateľa a správy a prenos dát o spotrebe a výdaji pohonných hmôt z jednotlivých čerpacích staníc Objednávateľa, za účelom čoho realizoval zákazku označenú interným číslom CP 17/2024 v zmysle internej smernice č. ER 97/2017 o obstarávaní v podmienkach DPB, a.s. na predmet zákazky „**Pravidelné servisné prehliadky a opravy automatického výdajného systému PHM Fuelomat**“;
2. Poskytovateľ je úspešným uchádzačom realizovanej zákazky označenej interným číslom CP 17/2024 na predmet zákazky „**Pravidelné servisné prehliadky a opravy automatického výdajného systému PHM Fuelomat**“; a
3. Zmluvné strany majú záujem upraviť si vzájomné práva a povinnosti súvisiace s poskytnutím Služby;

**DOHODLO sa nasledovné**:

1. **Definície a interpretácia zmluvných ustanovení**
	1. Pokiaľ nebude ďalej uvedené inak, potom budú mať výrazy použité v Zmluve s veľkými začiatočnými písmenami nasledovný význam:
2. **Služba** znamená opravy a odstránenie závad na zariadeniach čerpacích staníc a vozidiel; montáž automatického výdajného systému do nových vozidiel Objednávateľa; správa a prenos dát o spotrebe a výdaji pohonných hmôt z jednotlivých čerpacích staníc Objednávateľa; pravidelné servisné prehliadky a opravy zariadení samoobslužného systému výdaja pohonných hmôt na čerpacích staniciach a vozidlách Objednávateľa; správa a prenos dát o spotrebe a výdaji pohonných hmôt z jednotlivých čerpacích staníc; Služba je bližšie špecifikovaná v Prílohe 1 Zmluvy Špecifikácia Služby a jednotkové ceny
3. **Čerpacie stanica** znamená čerpacia stanica typu Fuelomat Controller VIU3, výrobca: Orpak Industries (1983) Ltd.;
4. **Cena za Službu** znamená odplata za poskytnutú Službu stanovená na základe jednotkových cien podľa Prílohy 1 Zmluvy;
5. **Miesto plnenia** znamená územie Bratislavy, ktoré bude bližšie špecifikované v Objednávke a ktoré je bližšie špecifikované v Prílohe 1 Zmluvy;

1. **Pracovný deň** znamená deň, ktorý nie je sobotou, nedeľou ani dňom pracovného pokoja ani dňom pracovného voľna v Slovenskej republike;
2. **Register partnerov verejného sektora** znamená informačný systém verejnej správy, ktorý obsahuje údaje o partneroch verejného sektora a ich konečných užívateľoch výhod; pričom jeho správcom a prevádzkovateľom je Ministerstvo spravodlivosti Slovenskej republiky a je prístupný on-line na webovom sídle Ministerstva spravodlivosti Slovenskej republiky na adrese <https://rpvs.gov.sk/rpvs>;
3. **Občiansky zákonník** znamená zákon č. 40/1964 Zb. Občiansky zákonník v znení neskorších predpisov;
4. **Obchodný zákonník** znamená zákon č. 513/1991 Zb. Obchodný zákonník v znení neskorších predpisov;
5. **Zákon o verejnom obstarávaní** znamenázákon č. 343/2015 Z. z. o verejnom obstarávaní a o zmene a doplnení niektorých predpisov v znení neskorších predpisov; a
6. **Zmluvná strana** znamená Objednávateľ a/alebo Poskytovateľ.
	1. Okrem definovaných pojmov uvedených v článku 1 bode 1.1 Zmluvy, ak je ďalej v Zmluve použitý definovaný pojem, v Zmluve bude mať takýto pojem význam, ktorý mu je priradený v príslušnej časti Zmluvy, kde je definovaný.
	2. V Zmluve, ak z kontextu nevyplýva iný zámer,
		1. každý odkaz na Zmluvnú stranu zahŕňa aj jej právnych nástupcov, ako aj postupníkov a nadobúdateľov práv alebo záväzkov vyplývajúcich zo Zmluvy;
		2. každý odkaz na Zmluvu alebo iný dokument znamená Zmluvu alebo iný dokument v znení jeho dodatkov a iných zmien, vrátane novácií;
		3. prílohy Zmluvy predstavujú jej neoddeliteľné súčasti a správny výklad ustanovení Zmluvy je možný len s prihliadnutím na ich obsah. Nadpisy častí, článkov a príloh slúžia výlučne pre uľahčenie orientácie a pri výklade Zmluvy sa nepoužijú;
		4. každý odkaz na „článok“ alebo „prílohu“ znamená odkaz na príslušný článok alebo prílohu Zmluvy; a
		5. výrazy definované v jednotnom čísle alebo v základnom gramatickom tvare majú v Zmluve rovnaký význam, keď sú použité v množnom čísle a inom gramatickom tvare a naopak.
7. **Predmet Zmluvy**
8. Predmetom Zmluvy je záväzok:
9. Poskytovateľa poskytovať pre Objednávateľa Službu;
10. Objednávateľa zaplatiť Poskytovateľovi Cenu za Službu;

a to za podmienok stanovených Zmluvou.

1. Poskytovanie Služieb bude podľa potrieb Objednávateľ nahlasovať telefonicky alebo emailom na emailovú adresu zodpovednej osoby pre veci technické uvedenej v záhlaví Zmluvy, telefonické alebo emailové nahlásenie Služby Objednávateľ potvrdí písomne Objednávkou, pričom pravidelné Servisné prehliadky budú uskutočňované 1 krát za mesiac v termíne, ktoré si Zmluvné strany vopred dohodnú. Takto vystavené Objednávky budú podkladom pre fakturáciu podľa článku 4 Zmluvy. Objednávky budú písomné. Objednávky môže Objednávateľ zaslať poštou alebo elektronickou poštou na emailovú adresu kontaktnej osoby pre technické veci Poskytovateľa uvedenej v záhlaví Zmluvy. Doručením Objednávky Poskytovateľovi sa Objednávka považuje za potvrdenú Poskytovateľom. V prípade poskytnutí Služby (t.j. po 15:00 hod.), v sobotu, v nedeľu, v deň pracovného pokoja alebo v deň pracovného voľna, Objednávateľ potvrdí nahlásenie Služby písomnou Objednávkou v najbližší Pracovný deň.
2. Zmluvné strany sa dohodli, že v prípade potreby sa môžu na základe odôvodnenej požiadavky Objednávateľa dohodnúť na rozšírení predmetu Zmluvy nad rámec rozsahu, ktorý bol stanovený Prílohou 1 Zmluvy, a to doplnením konkrétneho druhu Služby ako novej položky do Prílohy 1 Zmluvy. Zmluvné strany sa dohodli, že cenu tejto novej položky určia vzájomnou dohodou ako cenu za službu obvyklú na trhu v danom čase. Zmluvné strany sa zároveň dohodli, že doplnenie novej položky do Prílohy 1 Zmluvy vykonajú písomným dodatkom k Zmluve.
3. Obchodovateľný objem počas trvania Zmluvy **je v celkovej výške [doplniť] EUR bez DPH** *(slovom: [doplniť]).* Uvedený finančný objem je predpokladaný a Objednávateľ nie je povinný ho vyčerpať.
4. **PODMIENKY POSKYTOVANIA SLUŽBY a servisných prehliadok**
	1. Poskytovateľ sa zaväzuje poskytnúť Službu na **Čerpacích staniciach** Objednávateľa v rozsahu podľa Objednávky, v Mieste plnenia a**v lehote najneskôr do 12 hodín od telefonického alebo emailového oznámenia Objednávateľa** podľa článku 2 bodu 2.2 Zmluvy a **v lehote najneskôr do 24 hodín na zariadení vozidiel od telefonického alebo emailového oznámenia Objednávateľa** podľa článku 2 bodu 2.2 Zmluvy.
	2. Poskytovateľ sa zaväzuje poskytovať pre Objednávateľa Službu riadne a včas, vo vlastnom mene, na vlastnú zodpovednosť a na vlastné nebezpečenstvo, za podmienok dohodnutých v Zmluve a v rozsahu podľa príloh Zmluvy, samostatne a na požadovanej odbornej úrovni. Zmluvné strany sa dohodli, že porušenie odbornej starostlivosti Poskytovateľom sa považuje za podstatné porušenie Zmluvy. Poskytovateľ zodpovedá Objednávateľovi za poskytnutie Služby v celom rozsahu bez ohľadu na osobu, ktorá Službu skutočne vykonáva. Poskytovateľ potvrdzuje, že bol oboznámený so zámerom Objednávateľa a že je oboznámený s podmienkami, za ktorých má Službu poskytovať.
	3. Poskytovateľ je povinný pri poskytovaní Služby používať a dodať nové originálne náhradné diely a/alebo demontované náhradné diely Objednávateľa. Objednávateľ je oprávnený si vyžiadať doklad preukazujúci, že Poskytovateľ použil na opravu nové originálne náhradné diely. Poskytovateľ je povinný takýto doklad predložiť Objednávateľovi do 2 pracovných dní od doručenia požiadavky. Poskytovateľ sa zaväzuje vykonať prvotné zaškolenie zamestnancov Objednávateľa.
	4. Poskytovateľ sa zaväzuje, že bude poskytovať Službu v súlade so všetkými príslušnými osobitnými predpismi, inými normami platnými v Slovenskej republike a inými predpismi upravujúcimi vzťahy týkajúce sa predmetu Zmluvy, platnými slovenskými a medzinárodnými technickými normami a dojednaniami Zmluvy.
	5. Poskytovateľ je povinný prevziať zodpovednosť za to, že fyzické osoby, prostredníctvom ktorých bude poskytovať Službu budú mať doklady preukazujúce vzdelanie a odbornú prax alebo odbornú kvalifikáciu; pričom Poskytovateľ je povinný na výzvu Objednávateľa predložiť kópie týchto dokladov do 2 (dvoch) Pracovných dní od doručenia Výzvy Poskytovateľovi.
	6. Poskytovateľ sa bude riadiť zadaním v súlade so Zmluvou, pokynmi Objednávateľa, písomnými dohodami Zmluvných strán, vyjadreniami a rozhodnutiami. Poskytovateľ je povinný počas celej doby poskytovania Služby plniť pokyny Objednávateľa, pričom v prípade potreby je zároveň povinný upozorniť Objednávateľa na nevhodnosť jeho pokynov.
	7. Poskytovateľ je zodpovedný za presnosť, správnosť, pravdivosť a úplnosť všetkých informácií poskytovaných Objednávateľovi.
	8. Poskytovateľ sa zaväzuje zabezpečiť sám alebo prostredníctvom oprávnenej tretej osoby nakladanie s odpadmi, v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov, vzniknutými v súvislosti s poskytovaním Služby, v prípade ak je to potrebné.
	9. Poskytovateľ je povinný po poskytnutí Služby vydať potvrdenie – Protokol o vykonaní servisnej prehliadky, v ktorom bude uvedený dátum a čas nástupu na servis a jeho trvanie, meno a podpis servisného technika a rozsah vykonaných prác a meno a podpis zodpovednej osoby Objednávateľa; - Pracovný výkaz o vykonaní opravy, ktorý bude obsahovať dátum, čas vykonania opravy, meno a podpis servisného technika a rozsah vykonaných prác, meno a podpis zodpovednej osoby za Objednávateľa. Spolu s Pracovným výkazom o vykonaní opravy alebo Protokolom o vykonaní servisnej prehliadky musí Poskytovateľ odovzdať Objednávateľovi najmä:
5. dodací list (ak je potrebný);
6. iné doklady (napr. návod na použitie v slovenskom jazyku, záručný list).
	1. Poskytovateľ poskytne Službu Objednávateľovi v termíne podľa Zmluvy a/alebo objednávky a Objednávateľ potvrdí prevzatie Služby bez výhrad na Protokole o vykonaní servisnej prehliadky a/alebo na Pracovnom výkaze o vykonaní opravy. Zmluvné strany sa dohodli, že potvrdením Protokolu o vykonaní servisnej prehliadky a/alebo Pracovnom výkaze o vykonaní opravy bez výhrad Objednávateľom prechádza na Objednávateľa vlastnícke právo a nebezpečenstvo škody s výnimkou uvedenou  v tomto článku bod 3.11. Zmluvy.
	2. V prípade, že poskytnutá Služba v čase prevzatia vykazuje akékoľvek vady, Objednávateľ nie je povinný Službu prevziať až do úplného odstránenia vád. Poskytovateľ je povinný odstrániť zistené vady Služby **najneskôr do 12 hodín na vady na Čerpacích staniciach** od ich oznámenia Objednávateľom, a pre **vady Služby na vozidlách** je Poskytovateľ povinný odstrániť zistené vady Služby **najneskôr do 24 hodín** od ich oznámenia Objednávateľom.
7. **CENA ZA SLUŽBU A PLATOBNÉ PODMIENKY**
8. Cena za Službu je stanovená na základe jednotkových cien podľa Prílohy 1 Zmluvy a je konečná, bez možnosti doúčtovania ďalších nákladov s výnimkou článku 4.5 Zmluvy. V Cene za Službu bez DPH sú zahrnuté všetky náklady, ktoré sú spojené s poskytovaním Služieb, vrátane nákladov na požadovanú záruku použitých náhradných dielov a materiálov, dopravy z/do Miesta plnenia, nákladov na servis v záručnej lehote, montáž, prvotné zaškolenie personálu, kalibrácia a nastavenia zariadenia. Pri DPH sa bude postupovať v zmysle osobitných predpisov.
9. Právo Poskytovateľa na zaplatenie Ceny za Službu vzniká riadnym poskytnutím Služieb podľa článku 3 Zmluvy. Za poskytnutie Služieb Poskytovateľ vystaví Objednávateľovi faktúru na zaplatenie Ceny za skutočne vykonané plnenie a doručí ju Objednávateľovi najneskôr do 10. (desiateho) dňa v mesiaci nasledujúceho po kalendárnom mesiaci, za ktorý boli Služby poskytnuté.
10. Faktúra musí obsahovať všetky náležitosti účtovného dokladu podľa § 10 zákona č. 431/2002 Z. z. o účtovníctve v znení neskorších predpisov, náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov, evidenčné číslo Zmluvy, pod ktorou je Zmluva evidovaná Objednávateľom, číslo objednávky, ku ktorej sa faktúra vzťahuje, kalkuláciu podľa článku 3 bod 3.1 Zmluvy a prílohy podľa článku 3 bod 3.11 Zmluvy. V prípade, ak faktúra nebude spĺňať tieto náležitosti, je Objednávateľ oprávnený vrátiť faktúru na dopracovanie, resp. opravu. Taktiež v prípade, ak výška fakturovanej sumy nebude zodpovedať podkladom Objednávateľa, je Objednávateľ oprávnený vrátiť faktúru Poskytovateľovi na prepracovanie. Nová lehota splatnosti začína plynúť momentom doručenia opravenej faktúry Objednávateľovi.
11. Cena za Služby je splatná do **60 (šesťdesiat) dní** odo dňa doručenia faktúry Objednávateľovi. Ak deň splatnosti faktúry pripadne na sobotu, nedeľu alebo sviatok, splatnosť takejto sa posúva na najbližší nasledujúci Pracovný deň. Zaplatením faktúry sa rozumie deň odpísania fakturovanej sumy z účtu Objednávateľa.
12. Zmluvné strany sa dohodli, že Cenu za Službu je možné v súlade s § 18 ods. 1 písm. a) zákona č. 343/2015 Z. z. o verejnom obstarávaní v znení neskorších predpisov upraviť dodatkom k Zmluve, ak dôjde k zmene cien vstupov, ktoré majú podstatný vplyv na plnenie predmetu Zmluvy, a to o priemernú infláciu, resp. defláciu meranú bázickým indexom spotrebiteľských cien za obdobie od predloženia ponuky Poskytovateľom do verejného obstarávania, výsledkom ktorého je táto Zmluva, resp. od poslednej úpravy cien na základe tohto bodu Zmluvy, ak už bola indexačná doložka v zmysle tohto bodu Zmluvy počas trvania Zmluvy aplikovaná. Skutočnosti, ktoré odôvodňujú zmenu ceny podľa tohto bodu Zmluvy, musí v prípade návrhu na zmenu cien preukázať Zmluvná strana, ktorá zmenu navrhuje.
13. **ZODPOVEDNOSŤ ZA VADY SLUŽBY, ZÁRUKA A ZÁRUČNÁ DOBA**
	1. Poskytovateľ poskytuje záruku za poskytnuté Služby a ním dodané náhradné diely v rozsahu **24 (dvadsaťštyri) mesiacov.**
	2. Záručná doba začína plynúť odo dňa riadneho poskytnutia Služby podľa článku 3 bod 3.10 Zmluvy. Záručná doba sa predlžuje o dobu odo dňa uplatnenia reklamácie po deň odstránenia vád na poskytnutej Službe a/alebo Servisnej prehliadky.
	3. Poskytovateľ ručí za to, že poskytnutá Služba bude mať počas celej záručnej doby vlastnosti dohodnuté Zmluvou, zodpovedajúce právnym a technickým normám a predpisom, že poskytnutá Služba bude bez vád, ktoré by rušili alebo znižovali hodnotu alebo schopnosť jeho používania k určeným účelom.
	4. Poskytovateľ zodpovedá za riadne a včasné plnenie záväzkov vyplývajúcich zo Zmluvy.
	5. Poskytovateľ zodpovedá aj za skryté vady Služby, ktoré Objednávateľ zistil po poskytnutí Služby. Objednávateľ je povinný Poskytovateľovi písomne oznámiť takúto vadu Služby bezodkladne po tom, čo ju zistil. V prípade, že sa preukáže zodpovednosť Poskytovateľa za skryté vady počas záručnej doby, je Poskytovateľ povinný v súlade s § 373 a nasl. Obchodného zákonníka nahradiť Objednávateľovi aj prípadnú, z takéhoto titulu, vzniknutú škodu.
	6. V prípade zistenia vady poskytnutej Služby, ktorá robí čerpaciu stanicu nefunkčnú alebo nespĺňa požiadavky Objednávateľa je Poskytovateľ povinný najneskôr do 12 (dvanásť) hodín od nahlásenia ( telefonicky alebo elektronickou poštou na emailovú adresu kontaktnej osoby za technické veci Poskytovateľa) vady Objednávateľom odstrániť vadu Služby. V prípade ak ide o vadu Služby, ktorá neznemožňuje funkčnosť Čerpacej stanice, a túto vadu Služby nie je možné odstrániť do 12 (dvanásť) hodín od nahlásenia sa Objednávateľ s Poskytovateľom dohodnú na termíne odstránenia vady Služby, ako aj na ďalšom postupe. Poskytovateľ je povinný na svoje náklady a v stanovenej lehote odstrániť nahlásene vady Služby, a to aj v prípade, ak sa domnieva, že za tieto vady nezodpovedá. V takom prípade, ak sa Zmluvné strany nedohodnú inak, až do doby právoplatného rozhodnutia súdu o predmetných vadách znáša náklady na odstránenie týchto vád Poskytovateľ.
	7. Pokiaľ Poskytovateľ nesplní svoju povinnosť odstrániť vady v lehote stanovenej v písomnom oznámení alebo od nahlásenia Objednávateľom podľa tohto článku bod 5.5 a/alebo 5.6 Zmluvy, je Objednávateľ oprávnený tieto vady sám alebo pomocou tretej osoby odstrániť a Poskytovateľ je povinný uhradiť náklady na odstránenie vád. Takýmto postupom Objednávateľa alebo inej oprávnenej osoby nie je dotknutá záruka poskytnutá Poskytovateľom.
	8. Objednávateľ má právo na úhradu preukázateľných sankcií, udelených mu zo strany štátneho odborného dozoru v dôsledku porušenia zmluvných povinností zo strany Poskytovateľa.
	9. Poskytovateľ nezodpovedá za chyby spôsobené dodržaním nevhodných pokynov zo strany Objednávateľa, ak na nevhodnosť týchto pokynov Poskytovateľ Objednávateľa písomne upozornil a Objednávateľ na ich dodržaní aj napriek tomu trval. Poskytovateľ nezodpovedá Objednávateľovi za škodu, ktorá mu bola spôsobená vyššou mocou. Za vyššiu moc sa považuje taká vonkajšia okolnosť, ktorú Poskytovateľ nemohol odvrátiť alebo prekonať, ani ju v dobe vzniku predvídať.
	10. Zmluvné strany sa dohodli, že zodpovednosť za vady sa ďalej spravuje príslušnými ustanoveniami Obchodného zákonníka.
14. **SANKCIE**
15. Objednávateľ je oprávnený uplatňovať si zmluvnú pokutu vo výške 100,- EUR (slovom: sto eur) za každú deň omeškania, ak je Poskytovateľ v omeškaní s termínom poskytnutia Služby podľa tejto Zmluvy.
16. Poskytovateľ je oprávnený uplatňovať si úrok z omeškania vo výške 0,022 % z nezaplatenej fakturovanej sumy za každý deň omeškania, ak je Objednávateľ v omeškaní s úhradou fakturovanej sumy.
17. V prípade omeškania Poskytovateľa s odstraňovaním vád Služby podľa článku 5 Zmluvy a /alebo článku 3 bod 3.11. Zmluvy, je Objednávateľ oprávnený uplatňovať si zmluvnú pokutu vo 100,- EUR (slovom: jednosto eur) za každý deň omeškania.
18. Objednávateľ je oprávnený uplatňovať si zmluvnú pokutu vo výške 50,- EUR (slovom: päťdesiat eur) za každý deň omeškania, ak je Poskytovateľ v omeškaní s predložením požadovaných dokladov podľa článku 3 bod 3.3. a alebo 3.5 Zmluvy.
19. V prípade, ak Poskytovateľ poruší povinnosti v zmysle Zmluvy, porušenie ktorých zároveň zakladá právo Objednávateľa odstúpiť od Zmluvy, Objednávateľ má právo za porušenie týchto povinností požadovať od Poskytovateľa zmluvnú pokutu vo výške 35 % z obchodovateľného objemu podľa článku 2 bod 2.4 Zmluvy
20. Poskytovateľ sa zaväzuje zaplatiť Objednávateľovi zmluvnú pokutu podľa tohto článku bod 6.1, 6.2, 6.4, 6.5 a/alebo 6.6 Zmluvy. Zmluvné strany považujú takéto určenie zmluvnej pokuty za primerané a dostatočne určité. Zmluvnú pokutu sa zaväzuje Poskytovateľ uhradiť Objednávateľovi najneskôr do 10 (desiatich) Pracovných dní odo dňa doručenia výzvy Objednávateľa. Uplatnením zmluvnej pokuty nie je dotknuté právo Objednávateľa na náhradu škody.
21. Zmluvná strana zodpovedá za škodu, ktorú spôsobí druhej Zmluvnej strane porušením svojej povinnosti zo Zmluvy a je povinná ju nahradiť, okrem prípadov, kedy preukáže, že porušenie povinnosti bolo spôsobené okolnosťami vylučujúcimi zodpovednosť. Pri uplatnení a úhrade škôd a nákladov sa Zmluvné strany budú riadiť ustanoveniami § 373 a nasl. Obchodného zákonníka.
22. Objednávateľ si v prípade nároku na zaplatenie sankcie a/alebo nároku na náhradu škody môže sankciu a/alebo škodu odpočítať z akýchkoľvek čiastok splatných v prospech Poskytovateľa.
23. **VYHLÁSENIA A ZÁRUKY**
	1. Poskytovateľ vyhlasuje a ubezpečuje Objednávateľa, že ku dňu podpisu Zmluvy Poskytovateľom:

1. osoba konajúca za Poskytovateľa je v plnom rozsahu oprávnená dojednať, uzavrieť a podpísať Zmluvu a vykonávať práva a povinnosti v nej upravené;
2. je spoločnosťou riadne založenou a existujúcou podľa právneho poriadku [doplniť], neexistuje žiaden dôvod neplatnosti spoločnosti, má všetky potrebné právomoci a oprávnenia na realizovanie predmetu Zmluvy, a riadne plní všetky povinnosti, porušenie ktorých by mohlo viesť k jeho zrušeniu;
3. je zapísaný v Registri partnerov verejného sektora v prípade, že sa naňho registračná povinnosť vzťahuje;
4. uzatvorenie alebo plnenie Zmluvy s Poskytovateľom nie je ukracujúcim alebo poškodzujúcim alebo zvýhodňujúcim alebo znevýhodňujúcim úkonom vo vzťahu k akémukoľvek veriteľovi, pričom v tejto súvislosti nie je najmä odporovateľným právnym úkonom; a
5. nevedie sa voči nemu vyšetrovanie alebo zisťovanie zo strany štátnych alebo správnych orgánov, nevedie sa voči nemu resp. voči jeho majetku, súdny spor vrátane exekučného, daňového, konkurzného, rozhodcovského konania alebo akéhokoľvek obdobného konania a neexistujú skutočnosti, ktoré by mohli viesť k začatiu takýchto konaní proti nemu.
	1. Poskytovateľ berie na vedomie, že ak by Objednávateľ mal v čase podpisovania Zmluvy vedomosť o tom, že ktorékoľvek z vyhlásení Poskytovateľa uvedené v tomto článku v bod 7.1 Zmluvy je nepravdivé alebo neúplné, Zmluvu by neuzatvoril, nakoľko uvedené vyhlásenia Objednávateľ považuje za vlastnosti, ktoré si vymienil.
	2. Porušenie povinnosti Poskytovateľa spôsobené nepravdivosťou alebo neúplnosťou niektorého z vyhlásení uvedených v tomto článku bod 7.1 Zmluvy sa považuje za podstatné porušenie Zmluvy, ktoré zakladá právo Objednávateľa na odstúpenie od Zmluvy.
	3. Poskytovateľ sa zaväzuje, že počas platnosti Zmluvy bude spĺňať požiadavky uvedené a ním deklarované v jeho predloženej Ponuke zo dňa [doplniť]. Porušenie tohto záväzku Poskytovateľom sa považuje za podstatné porušenie Zmluvy, ktoré zakladá právo Objednávateľa na odstúpenie od Zmluvy.
	4. Objednávateľ vyhlasuje a ubezpečuje Poskytovateľa, že ku dňu podpisu Zmluvy Objednávateľom:
6. má oprávnenie podpísať Zmluvu, vykonávať práva a plniť záväzky vyplývajúce pre neho zo Zmluvy;
7. osoby konajúce za Objednávateľa sú v plnom rozsahu oprávnené dojednať, uzavrieť a podpísať Zmluvu a vykonávať práva a povinnosti v nej upravené; a
8. je spoločnosťou riadne založenou a existujúcou podľa právneho poriadku Slovenskej republiky, neexistuje žiaden dôvod neplatnosti spoločnosti, má všetky potrebné právomoci a oprávnenia na objednanie činností, ktoré sú predmetom Zmluvy, a riadne plní všetky povinnosti, porušenie ktorých by mohlo viesť k jeho zrušeniu.
9. **KOMUNIKÁCIA ZMLUVNÝCH STRÁN**
	1. Pokiaľ nie je v Zmluve uvedené inak, akákoľvek komunikácia a iné úkony v súvislosti so Zmluvou a jej plnením, musia byť urobené v písomnej forme a doručené na adresy uvedené v záhlaví Zmluvy alebo na iné adresy alebo kontaktné osoby, ktoré si Zmluvné strany navzájom písomne oznámia.
	2. Zmluvné strany sa dohodli, že akékoľvek oznámenie alebo iná formálna korešpondencia sa budú pre účely Zmluvy považovať za doručené:
10. v deň doručenia zásielky, ak bola zásielka doručená osobne alebo kuriérnou službou; alebo
11. v 5. (piaty) Pracovný deň nasledujúci po dni podania zásielky na pošte, ak bola zásielka poslaná doporučenou poštou alebo v deň doručenia zásielky, podľa toho, čo nastane skôr; alebo
12. v deň potvrdeného doručenia e-mailu, ak bol tento e-mail doručený do 15.00 hod v ktorýkoľvek Pracovný deň a v ostatných prípadoch v Pracovný deň nasledujúci po dni doručenia e-mailu, avšak s výnimkou prípadov, v ktorých bude adresátovi e-mailu doručený príslušný e-mail v čase, kedy bude mať tento adresát nastavenú automatickú odpoveď týkajúcu sa jeho neprítomnosti.
	1. Zmeny identifikačných údajov sú si Zmluvné strany povinné oznámiť do 5 (piatich) Pracovných dní od realizácie týchto zmien.
13. **TRVANIE A ZÁNIK ZMLUVY**
	1. Zmluvné strany sa dohodli, že Zmluva sa uzatvára na dobu určitú, a to na **48 (štyridsaťosem) mesiacov** odo dňa uzavretia Zmluvy.
	2. Zmluvné strany sa dohodli, že Zmluva môže byť ukončená aj skôr ako je uvedené v tomto článku bod 9.1 Zmluvy, a to jednostranným okamžitým odstúpením od Zmluvy z dôvodov uvedených v tomto článku v bodoch 9.3 až 9.6 Zmluvy, jednostranným vypovedaním Zmluvy podľa tohto článku bod 9.10 Zmluvy, alebo písomnou dohodou Zmluvných strán.
	3. Zmluvné strany sa dohodli, že odstúpiť od Zmluvy a požadovať od povinnej strany náhradu škody v súlade s platnou právnou úpravou môžu pri podstatnom porušení zmluvného záväzku a v ostatných prípadoch uvedených v Zmluve alebo v Obchodnom zákonníku.
	4. Za podstatné porušenie Zmluvy Objednávateľ považuje prípady, aj ak:
14. Poskytovateľ nedodrží termín poskytnutia Služby podľa článku 3 bod 3.1. Zmluvy;
15. Poskytovateľ neposkytne Službu za cenu uvedenú v Zmluve a v Prílohe 1 Zmluvy;
16. Poskytovateľ neposkytne Službu riadne a/ alebo v rozsahu dohodnutom podľa Zmluvy / objednávky;
17. Poskytovateľ poverí poskytovaním Služby také osoby, ktoré nie sú odborne spôsobilé na vykonávanie príslušných prác;
18. Poskytovateľ poskytuje Službu spôsobom, ktorý je v rozpore so Zmluvou alebo s príslušnými zákonmi a pri poskytovaní Služby nepostupuje s odbornou starostlivosťou, a ak Poskytovateľ nezjedná nápravu ani po výzve Objednávateľa, v ktorej Objednávateľ poskytne dodatočnú primeranú lehotu k náprave a/alebo určené opatrenia k náprave;
19. Poskytovateľ preukázateľne poskytne nekvalitnú Službu, ktoré nezodpovedá účelu Zmluvy;
20. Poskytovateľ nevybaví reklamáciu v súlade s článkom 5 Zmluvy; a/alebo
21. nastane skutočnosť podľa článku 7 bod 7.3 alebo 7.5 Zmluvy.
	1. Objednávateľ má taktiež právo odstúpiť od Zmluvy, ak Poskytovateľ v čase uzavretia Zmluvy nebol zapísaný v Registri partnerov verejného sektora, ak bol z tohto registra vymazaný alebo ak mu bol právoplatne uložený zákaz účasti podľa § 182 ods. 3 písm. b) Zákona o verejnom obstarávaní.
	2. Za podstatné porušenie Zmluvy Poskytovateľ považuje prípad, ak sa niektoré z vyhlásení Objednávateľa podľa článku 7 bod 7.6 Zmluvy ukáže ako nepravdivé.
	3. Výzvy uvedené v tomto článku Zmluvy musia byť písomné a doručené na príslušnú adresu uvedenú v záhlaví Zmluvy.
	4. Odstúpenie od Zmluvy nadobudne účinnosť dňom doručenia písomného oznámenia Zmluvnej strany o odstúpení od Zmluvy druhej Zmluvnej strane.
	5. Odstúpením Zmluva zaniká, a teda zanikajú všetky práva a povinnosti Zmluvných strán, ktoré vyplývajú zo Zmluvy. Odstúpenie od Zmluvy sa nedotýka nároku na náhradu škody vzniknutej porušením Zmluvy, zmluvných pokút a všetkých ďalších ustanovení, ktoré podľa prejavenej vôle Zmluvných strán alebo vzhľadom na svoju povahu majú trvať aj po ukončení Zmluvy. Za práce a dodávky vykonané v súlade so Zmluvou do okamihu odstúpenia Objednávateľa od Zmluvy má Poskytovateľ nárok na úhradu alikvotnej časti z dohodnutej Ceny za Službu. Objednávateľ je oprávnený do záverečného vyúčtovania započítať straty, škody a sankcie vzniknuté v dôsledku porušenia zmluvných povinností zo strany Poskytovateľa a do doby vysporiadania je oprávnený zadržať neuhradené platby.
	6. Zmluvu môže Objednávateľ vypovedať aj bez udania dôvodu zaslaním písomnej výpovede Poskytovateľovi na adresu jeho sídla uvedenú v záhlaví Zmluvy, pričom výpovedná lehota je 1 (jeden) mesiac a začína plynúť prvým dňom mesiaca nasledujúceho po mesiaci, v ktorom bola výpoveď doručená Poskytovateľovi. Objednávky doručené Poskytovateľovi pred dátumom odoslania výpovede Poskytovateľovi zostávajú platné a budú vysporiadané v zmysle ustanovení Zmluvy.
	7. Zmluvné strany sa dohodli, že Zmluva zaniká aj na základe písomnej dohody Zmluvných strán.
22. **ZÁVEREČNÉ USTANOVENIA**
	1. Zmluva nadobúda účinnosť dňom nasledujúcim po dni jej zverejnenia v zmysle § 47a Občianskeho zákonníka.
	2. Vzťahy upravené Zmluvou ako aj vzťahy vznikajúce zo Zmluvy sa spravujú právnym poriadkom Slovenskej republiky.
	3. Zmluvné strany sa dohodli, že akýkoľvek spor vzniknutý na základe Zmluvy alebo v súvislosti so Zmluvou, vrátane otázok platnosti, účinnosti alebo výkladu Zmluvy bude rozhodnutý príslušným súdom v Slovenskej republike.
	4. Práva a povinnosti zo Zmluvy prechádzajú na právnych nástupcov Zmluvných strán. Žiadna zo Zmluvných strán nie je oprávnená previesť práva a povinnosti zo Zmluvy na tretiu osobu bez predchádzajúceho písomného súhlasu druhej Zmluvnej strany.
	5. Zmluvné strany sa dohodli, v rozsahu v akom to právne predpisy pripúšťajú, že vylučujú právo Poskytovateľa započítať bez súhlasu Objednávateľa akúkoľvek svoju pohľadávku voči Objednávateľovi oproti akejkoľvek pohľadávke Objednávateľa voči Poskytovateľovi.
	6. Zmluvné strany sa dohodli, že Objednávateľ môže kedykoľvek započítať pohľadávku, ktorú má voči Poskytovateľovi proti akejkoľvek pohľadávke (bez ohľadu na to, či je v čase započítania splatná alebo nie), ktorú má Poskytovateľ voči Objednávateľovi. Ak sú započítavané pohľadávky denominované v rôznych menách, Objednávateľ je oprávnený pre účely započítania prepočítať čiastku ktorejkoľvek pohľadávky do meny druhej pohľadávky, pričom použije výmenný kurz stanovený v kurzovom lístku publikovanom Európskou centrálnou bankou.
	7. Zmluvu možno meniť, dopĺňať ju, alebo ju zrušiť len písomne, a to na základe dohody Zmluvných strán podpísanej Zmluvnými stranami.
	8. V prípade, ak sa niektoré z ustanovení Zmluvy stane neplatným alebo nevymáhateľným, nemá takáto neplatnosť alebo nevymáhateľnosť niektorého z ustanovení Zmluvy vplyv na platnosť a vymáhateľnosť ostatných ustanovení Zmluvy. Zmluvné strany sú v takomto prípade povinné bez zbytočného odkladu uzatvoriť dodatok k Zmluve, ktorý nahradí neplatné alebo nevymáhateľné ustanovenie Zmluvy iným ustanovením, ktoré ho v právnom aj obchodnom zmysle najbližšie nahradzuje tak, aby bola vôľa Zmluvných strán vyjadrená v nahrádzaných ustanoveniach Zmluvy zachovaná.
	9. Žiadna zo Zmluvných strán nezodpovedá za omeškanie alebo nesplnenie svojej zmluvnej povinnosti, pokiaľ dôjde k nepredvídateľnej udalosti, ktorú povinná Zmluvná strana nemôže ovplyvniť, najmä k živelnej pohrome, vojne , občianskym nepokojom, nedostatku surovín na trhu, sabotáži, štrajku, alebo inému prípadu tzv. „vyššej moci“. Povinná Zmluvná strana sa zaväzuje omeškanie alebo nemožnosť plnenia zmluvnej povinnosti druhej Zmluvnej strane bezodkladne oznámiť a vyvinúť maximálne úsilie k odstráneniu takejto udalosti, pokiaľ to bude možné. Po odstránení tejto udalosti sa povinná Zmluvná strana zaväzuje vyvinúť maximálne úsilie k splneniu omeškanej zmluvnej povinnosti.
	10. Zmluvné strany zhodne prehlasujú, (i) že si Zmluvu riadne prečítali, (ii) v plnom rozsahu porozumeli jej obsahu, ktorý je pre ne dostatočne zrozumiteľný a určitý, (iii) že táto vyjadruje ich slobodnú a vážnu vôľu bez akýchkoľvek omylov a (iv) že táto nebola uzavretá ani v tiesni, ani za nápadne nevýhodných podmienok plynúcich pre ktorúkoľvek Zmluvnú stranu, na znak čoho ju týmto vlastnoručne podpisujú.
	11. Zmluva je vyhotovená v 3 (troch) rovnopisoch, s tým, že všetky rovnopisy majú platnosť originálu, pričom Objednávateľ dostane 2 (dva) jej rovnopisy a Poskytovateľ dostane 1 (jeden) jej rovnopis.

Prílohy Zmluvy:

Príloha 1 – Špecifikácia Služby a jednotkové ceny

Príloha 2 - Základné podmienky pre zabezpečenie požiarnej ochrany

Príloha 3 - Základné podmienky pre bezpečnosť a ochranu zdravia pri práci

**PRÍLOHA 1**

**ŠPECIFIKÁCIA SLUŽBY A JEDNOTKOVÉ CENY**

Predmetom je zabezpečiť a vykonávať:

1. pravidelné servisné prehliadky a opravy zariadení samoobslužného autorizovaného systému výdaja pohonných hmôt Fuelomat na čerpacích staniciach a vozidlách objednávateľa
2. správu a prenos dát o spotrebe a výdaji pohonných hmôt z jednotlivých čerpacích staníc.

Typ: Fuelomat Controller VIU3

Výrobca:  Orpak Industries (1983) Ltd.

**Predpokladaný rozsah prác je nasledovný:**

1. kontrola technológie samoobslužného systému Fuelomat;
2. kontrola častí zariadenia Fuelomat a servisné prehliadky samoobslužného automatizovaného systému kontroly spotreby a výdaja pohonných látok vozidlách a zariadeniach;
3. preprogramovanie riadiacich jednotiek vozidiel;
4. kalibrácie identifikačných jednotiek vozidiel za stanovených podmienok;
5. montáž zariadení do nových vozidiel a ďalšie úkony podľa požiadavky objednávateľa;
6. oboznámenie a zaškolenie personálu;
7. dodávka náhradných dielov a opravy častí systému Fuelomat vo vozidlách a na čerpacích staniciach;
8. ostatné úkony v zmysle platných predpisov o prevádzkovaní čerpacej stanice.

**Miesto výkonu práce:**

1. Depo Jurajov dvor
2. Depo Trnávka
3. Depo Petržalka
4. Depo Krasňany
5. Depo Hroboňova

**Ďalšie požiadavky:**

* zabezpečenie pravidelných servisných prehliadok samoobslužného systému výdaja pohonných hmôt na zariadeniach čerpacích staníc 1-krát za mesiac;
* zabezpečenie opráv a odstránenia závad na zariadeniach čerpacích staníc najneskôr do 12 hodín a vozidiel najneskôr do 24 hodín po oznámení telefonicky a mailom od objednávateľa;
* požadovaná záruka min. 24 mesiacov na nové použité náhradné diely a v prípade vzniku poruchy náhradného dielu v záručnej dobe s nárokom na dodanie a výmenu náhradného dielu bezplatne;
* uvedená cena v Prílohe 1 je konečná bez možnosti účtovania dodatočných nákladov;
* vydanie potvrdenia (protokolu) o vykonaní servisnej prehliadky, ktorá bude obsahovať dátum, čas nástupu na servis a jeho trvanie, meno a podpis servisného technika a rozsah vykonaných prác, meno a podpis zodpovednej osoby za objednávateľa;
* vydanie potvrdenia (pracovného výkazu) o vykonaní opravy, ktorý bude obsahovať dátum, čas vykonania opravy, meno a podpis servisného technika a rozsah vykonaných prác, meno a podpis zodpovednej osoby za objednávateľa;



**PRÍLOHA 2**

**ZÁKLADNÉ PODMIENKY PRE ZABEZPEČENIE POŽIARNEJ OCHRANY**

1. Poskytovateľ je povinný zabezpečiť dodržiavanie predpisov o požiarnej ochrane, plniť z nich vyplývajúce príkazy, zákazy a pokyny, a to svojimi zamestnancami, ako aj osobami, ktoré sa s jeho súhlasom zdržujú alebo vykonávajú činnosti v dotknutých priestoroch a vykonávať pravidelnú kontrolu ich plnenia.
2. Objednávateľ je oprávnený vykonávať kontroly dodržiavania predpisov o požiarnej ochrane v dotknutých priestoroch, pričom v prípade podozrenia na možnosť vzniku požiaru, alebo ohrozenia života alebo zdravia osôb alebo škôd na majetku okamžite upozorňuje poskytovateľa na povinnosť vykonať nápravu, resp. v prípade mimoriadnych situácií vykonáva potrebné opatrenia na zamedzenie ohrozenia. Týmto nie sú dotknuté oprávnenia orgánov štátneho odborného dozoru požiarnej ochrany dané všeobecne záväznými právnymi predpismi. Poskytovateľ zodpovedá za škody, ktoré vzniknú nedodržaním osobitných predpisov o požiarnej ochrane.
3. Poskytovateľ je povinný zabezpečiť vykonávanie pravidelnej kontroly stavu všetkých technických a technologických zariadení z hľadiska požiarnej ochrany, ktoré sú v jeho vlastníctve a ktoré so súhlasom Objednávateľa inštaloval a používa v dotknutých priestoroch staveniska. Táto povinnosť sa týka i všetkých prenosných a obdobných drobných elektrických, plynových a iných zariadení.
4. Poskytovateľ je povinný oznámiť bezodkladne Objednávateľovi každý požiar, ktorý vznikol v dotknutých priestoroch.
5. Poskytovateľ je povinný dôsledne dodržiavať predpisy požiarnej ochrany, najmä pri manipulácii a skladovaní horľavých kvapalín a materiálov v dotknutých priestoroch.
6. Poskytovateľ je povinný zabezpečovať odbornú prípravu a školenie o požiarnej ochrane pre svojich zamestnancov a v prípade potreby i pre osoby, ktoré sa zdržujú s jeho súhlasom v dotknutých priestoroch alebo tam vykonávajú činnosti.
7. Poskytovateľ je povinný v dotknutých priestoroch v spolupráci s Objednávateľom (technikmi PO) a s jeho súhlasom určiť na pracoviskách vzhľadom na charakter vykonávaných prác miesta so zvýšeným požiarnym nebezpečenstvom a označiť ich príslušnými príkazmi, zákazmi a pokynmi podľa osobitných predpisov o požiarnej ochrane. Ďalej je povinný označovať a udržiavať trvale voľné núdzové východy, únikové a zásahové cesty, nástupné plochy a prístupy k nim, ako aj prístup k elektrickým rozvodným zariadeniam, uzáverom vody, plynu a ostatným energetickým a podobným médiám, hasiacim prístrojom, hydrantom, ďalším vecným prostriedkom požiarnej ochrany a pod.
8. Poskytovateľ je povinný plniť ďalšie povinnosti vyplývajúce z osobitných predpisov týkajúcich sa požiarnej ochrane a tiež v primeranom rozsahu povinnosti vyplývajúce z požiarneho štatútu a ďalších vnútroorganizačných smerníc Objednávateľa a odstraňovať zistené nedostatky.
9. Poskytovateľ je povinný viesť v potrebnom rozsahu predpísanú dokumentáciu požiarnej ochrany.

**PRÍLOHA 3**

**ZÁKLADNÉ PODMIENKY PRE BEZPEČNOSŤ A OCHRANU ZDRAVIA PRI PRÁCI**

* + 1. Poskytovateľ je povinný dodržiavať osobitné predpisy o bezpečnosti a ochrane zdravia pri práci. Je zodpovedný za úrazy a škody, ktoré vzniknú porušením alebo zanedbaním bezpečnostných predpisov a noriem.
		2. Poskytovateľ je povinný dodržiavať pokyny kontrolných orgánov Objednávateľa v oblasti bezpečnosti a hygieny práce. V prípade zistenia porušovania zásad BOZP zamestnancami alebo zástupcami Poskytovateľa, je tento povinný urobiť nápravu podľa pokynov kontrolného orgánu Objednávateľa, vrátane rešpektovania zákazov práce, či vykázanie porušovateľov. Týmto nie sú dotknuté oprávnenia orgánov štátneho odborného dozoru nad bezpečnosťou práce a ostatných kontrolných orgánov v tejto oblasti dané príslušnými osobitnými predpismi.
		3. Základné povinnosti Poskytovateľa:
1. Poskytovateľ je povinný vykonať opatrenia na dodržanie BOZP so zreteľom na všetky okolnosti činností, ktoré Poskytovateľ alebo jeho zamestnanci vykonávajú a zabezpečiť, aby stroje, zariadenia, materiály, nástroje a pracovné postupy neohrozovali bezpečnosť a zdravie pri práci vlastných zamestnancov, zamestnancov Objednávateľa, ako aj ostatných osôb, ktoré sa oprávnene zdržujú v dotknutých priestoroch alebo v ich blízkosti. Za dodržiavanie týchto povinnosti je Poskytovateľ zodpovedný i v prípade svojich subdodávateľov.
2. Poskytovateľ je v prípade zistenia ohrozenia bezpečnosti a zdravia osôb povinný informovať o takomto ohrození Objednávateľa a pokiaľ je takéto ohrozenie spôsobené okolnosťami súvisiacimi s činnosťou Poskytovateľa v dotknutých priestoroch, zabezpečiť odstránenie takého ohrozenia na vlastné náklady. V ostatných prípadoch je povinný takéto ohrozenie odstrániť Objednávateľ na vlastné náklady a Poskytovateľ je v miere nevyhnutnej na odstránenie takého ohrozenia povinný spolupracovať.
3. Poskytovateľ je povinný zabezpečiť u svojich zamestnancov a osôb Objednávateľa zdržujúcich sa s jeho súhlasom v dotknutých priestoroch staveniska za účelom vykonávania pracovných alebo obdobných činností poučenie (školenie, preškoľovanie) a oboznámenie s predpismi, pokynmi a pravidlami na dodržanie BOZP v rozsahu požadovanom osobitnými predpismi.
4. Poskytovateľ je povinný zabezpečiť pre svojich zamestnancov osobné ochranné pracovné prostriedky a pomôcky a taktiež kontrolovať ich používanie pri výkone činností.
5. Zamestnanci Poskytovateľa zodpovedajú za poriadok a čistotu v dotknutých priestoroch.
6. Zamestnanci Poskytovateľa sa môžu zdržiavať len na tých pracoviskách a v prevádzkach, či priestoroch, kde plnia svoje pracovné povinnosti a kde boli poučení o bezpečnosti práce a možnostiach vzniku úrazu. Pri vstupe na tieto pracoviská, do sociálnych zariadení, bufetu, či jedálne a pod. môžu používať len komunikácie, ktoré sú na tento účel určené.
7. Vstupovať do ostatných priestorov Objednávateľa alebo zdržovať sa tam môžu len s predchádzajúcim súhlasom Objednávateľa.
8. Vodiči dopravných prostriedkov Poskytovateľa, ktorí zabezpečujú dopravu na území Objednávateľa, sú okrem osobitných predpisov povinní rešpektovať tiež vnútorné značenia a pravidlá prevádzky na komunikáciách Objednávateľa.
9. Pokiaľ pri svojej činnosti bude Poskytovateľ používať technické prostriedky Objednávateľa (technické zariadenia v zmysle vyhl. č. 508/2009 Z. z. a pod.), musí byť dopredu uzatvorená písomná dohoda, ktorej obsahom bude vymedzenie práv a povinností, ako aj stanovenie podmienok bezpečného používania daných prostriedkov.
10. Poskytovateľ nesmie bez predošlého písomného súhlasu Objednávateľa skladovať látky, tovar alebo materiál, pre ktorého dopravu, skladovanie a manipuláciu platia osobitné predpisy. Ide najmä o výbušniny, jedy a podobné látky, horľaviny, látky ohrozujúce život alebo zdravie osôb alebo ohrozujúce životné prostredie a pod. O prípadnom skladovaní takýchto látok musí byť medzi Zmluvnými stranami vopred uzatvorená písomná dohoda, v ktorej musia byť stanovené všetky podmienky v zmysle osobitných predpisov a noriem, ako aj vnútroorganizačných smerníc Objednávateľa. Súčasťou takejto dohody musia byť aj vyjadrenia dotknutých orgánov štátnej správy a orgánov štátneho odborného dozoru pre príslušnú oblasť. Tieto vyjadrenia a stanoviská vopred obstaráva a na vlastné náklady zabezpečuje Poskytovateľ.
	* 1. Poskytovateľ je povinný dodržiavať ustanovenia osobitných predpisov o evidencii a registrácii.

PODPISY ZMLUVNÝCH STRÁN

1. V Bratislave dňa \_\_\_\_\_\_\_\_\_\_\_\_\_\_
2. **Dopravný podnik Bratislava, akciová spoločnosť**
3. Meno: [doplniť]
4. Funkcia: [doplniť]
5. Meno: [doplniť]
6. Funkcia: [doplniť]
7. V [doplniť] dňa \_\_\_\_\_\_\_\_\_\_\_\_\_\_

**[doplniť]**

1. Meno: [doplniť]
2. Funkcia: [doplniť]
3. Meno: [doplniť]
4. Funkcia: [doplniť]